  ИА «Удмуртия» Куать ар талэсь азьло Дэбес ёросысь Зар-Медло гуртын удмурт лулчеберетъя «Зарни Медло» центр усьтӥськиз. Кыӵе ӧръёсъя туннэ ужало отысь ӧнерчиос, кыӵе проектъёсты улонэ пыӵато, тодӥмы доразы вуылыса. Лулчеберет юртсэс чеберъяло Берло кык арзэ центрен Юрий Александрович Кожевников кивалтэ. Солэн верамезъя, ужзэ кутскиз лулчеберетъя юртэз тупатъян бордысен. Ас кужыменымы фойелэсь вылтуссэ воштӥмы. Со пеймыт вал. Нош ми отын куноосты пумитаськомы, дискотекаос, пӧртэм шулдыръяськонъёс ортчытӥськомы. Соин сое югытгес кареммы потӥз. Вӧлдэтсэ тӧдьы плиткаосын лякимы, борддоръёссэ выльдӥмы, выжзэ буямы. Вань кулэ луись материалъёс басьямы ужрадъёсын поттэм коньдонэнымы Юрий Кожевников, Удмурт лулчеберетъя «Зарни Медло» центрлэн кивалтӥсезНо Юрий Александровичлэн сюлэмыз ӧвӧл буйгамын на. Уго, тупатонэз кулэ каро учкисьёслы зал но, ужан кабинетъёс но. «Зарни Медло» центрын рос-прос тупатъян ортчытон ёрос программаын 2024-тӥ арлы чакламын. Кивалтӥсь сюлмаське, со эшшо но берлыгес медаз кыльы вал шуыса. «Зарни Медло» центрлэн кивалтӥсез Юрий Кожевников Фото: Руфима Ложкина © Зар-Медлоысь лулчеберет удысысь ужасьёс коньдон поттыны тыршо концертъёс, пӧртэм ужрадъёс ортчытыса. Туэ ёрос коньдэтысь (бюджетысь) соослы сюрс манет гинэ висъямын. Ярам, Калинин нимо гурт возёс но гуртысьтызы потэм ужбергатӥсьёс юрттыны пумит уг луо. - Али туризмез азинтон сярысь трос верасько. Тодӥсько, дорады но туристъёс вуыло шуыса. Кызьы тӥ соосыз пумитаськоды? Та ужен вырыса барыш поттыны быгатӥськоды-а? – тодэме потӥз Юрий Александровичлэсь. Милям куно пумитан коркамы вань. Отын бадӟым гурын перепеч, табань пыжиськомы. Удмурт кырӟанъёсын, сям-йылолъёсын тодматӥськом. Одӥг полскын ог 40 адямиез куноятыны быгатӥськомы. Та уж тунсыко луэ, но уксё ласянь солэн пайдаез шӧдскымон ӧвӧл. Малпаськоно, кызьы сое ӟечгес радъяны луэ Юрий Кожевников, Удмурт лулчеберетъя «Зарни Медло» центрлэн кивалтӥсезКоньдон поттон понна, «Зарни Медло» центрын ужасьёс юбилейёс, сюанъёс, корпоративъёс ортчытыло на. Жаляса верано, таизлы ужан ӧрмылы кылем аре коронавирус висён люкетӥз, но ми сое ум аналтэ, азьланьтомы Юрий Кожевников, Удмурт лулчеберетъя «Зарни Медло» центрлэн кивалтӥсезКалыкез шулдырто «Зарни Медло» центрын пӧртэм творческой коллективъёс ужало. Соос пӧлын «Медлогур» но «Льӧмпу сяськаос» тодмо фольклор ансамбльёс. Азинлыко ужало берло аръёсы кылдытэм коллективъёс но. Удмурт Льӧмын Людмила Гаврилова но Эмилия Будина «Лыз гырлы» но «Шундыпиос» ансамбльёс кылдытӥзы. Отчы егитъёс но нылпиос ветло. Людмила Львовна но Эмилия Вячеславовна быдэс ставкалы уг ке но ужало, туж бадӟым уж нуо. Трос саклык висъяло удмурт сям-йылолъёсты утёнлы Юрий Кожевников, Удмурт лулчеберетъя «Зарни Медло» центрлэн кивалтӥсезОзьы ик «Зарни Медло» центрын кемалась ик ӧвӧл «Инву» трио кылдӥз. Кивалтэ соин Любовь Кожевникова. Коллектив пӧртэм концертъёсы, ужрадъёсы мыло-кыдо пыриське. Учкисьёс яратыса пумитало алигес кылдэм «ТриКо» коллективез. Отчы пырись воргоронъёс удмурт но ӟуч кылын серемес сценкаос, юморескаос возьмато. «ТриКо» Зар-Медлоысь КВН-лэн командаезлэн шорсюлмыз луэ. Кивалтэ соин Юрий Кожевников. 2019 -тӥ арын маскарчиос тодмо улосчизылэн Кузьма Ложкинлэн юбилеезлы сӥзем ужрадын «Свадьба в Малиновке» произведениысь оглюкетсэ возьматӥзы. Уго, ас дыраз Кузьма Ложкин но театрын Попандопулолэсь рользэ шудӥз. «Зарни Медло» центрысь лулчеберет ужрадъёсты радъясь Кристина Шкляева Фото: Руфима Ложкина © Удмурт лулчеберетъя центрын эктон коллективъёс но вань. Тужгес бадӟымез - «Задоринка» ансамбль. Отчы 10-11 классын дышетскись нылъёс ветло. Покчиосызлыгес пиналъёслы «Зарни сяськаос», «Апельсин» ансамбльёс кылдытэмын. Соосын Любовь Кожевникова кивалтэ. Та коллективъёс ваньмаз сямен концертъёсы пырисько. Юрий Александрович трос ӟеч кылъёс вераз Василий Осотов аккомпаниаторзы сярысь. Центрамы 3,75 ставка сяна ӧвӧл, соин котькуд адями ас интыяз туж трос лэсьтэ. Выж миськисьмы Оксана Владимировна Перевозчикова но туж бадӟым юрттэт сётэ. Со внештатной фотограф, звукорежиссёр, перепеч пыжись - котьма карыны быгатэ. Азьло Бадӟым Кизьна клубен кивалтӥз, но сое пытсамзы бере дорамы ужаны кариськиз Юрий Кожевников, Удмурт лулчеберетъя «Зарни Медло» центрлэн кивалтӥсез«Зарни Медло» центрысь ансамбльёс, кырӟасьёс, эктӥсьёс гуртазы но мукет интыосын концерт пуктыло. Кылсярысь, кылем арын Тыловае, Дэбесэ ветлӥзы. Пиналъёс но, арлыдоос но сюлэмзыя уж шедьто Гурт калык ваньмон дырзэ пайдаё мед ортчытоз шуыса, Удмурт лулчеберетъя центрын пӧртэм огазеяськонъёс кылдытэмын. Кылсярысь, «Шудком» клуб ужа. Пиналъёс, егитъёс шахматэн, бильярдэн но мукет шудонъёсын шудыны ветло. Егитъёслы озьы ик кылдытэмын «Эктоника» дискоклуб. Татын удмурт дискотекаос ортчыло, егитъёс удмурт шудонъёсын шудо. Арлыдоос понна «Ивушки» огазеяськон ужа. Ӵош люкаськыса, соос пӧртэм праздникъёсты пусъё, дырзэс огазьын шулдыр ортчыто. Пинал суредасьёс «Радуга» но «Палитра» кружокъёсы ветло: суредало, шудо, мастер-классъёсы пырисько. Тулыспалэ «Пельняньлэн дунневыл нуналэз» фестиваль улсын кивалтӥсьсы Кристина Шкляева пиналъёсын пӧртэм буёло пельнянь кутыны малпа. Озьы ик лулчеберет удысын ужасьёс кырын пӧртэм шудонъёс, спортъя ӵошатсконъёс радъяло. Кылсярысь, Выль ар шутэтскон нуналъёсы Зар-Медлоын футболъя ӵошатсконъёс ортчизы. Тунсыко проектъёс 2019-тӥ арысен Удмурт лулчеберетъя центрын кык тунсыко проектъёс улонэ пыӵатӥсько. Огез соос пӧлысь - «Медловидение» конкурс. Отчы пыриськисьёс Атыкай музъеммес утёнлы сӥзем но удмурт кырӟан дасяса быдэсто. Юрий Александрович верамъя, конкурс паськыта, отчы мукет гурт поселениосысь но кырӟасьёс пыриськыны мылкыд каро ини. Мукетыз проект - «Зарни чорыг» фестиваль. Отчы пыриськисьёс чорыганэн герӟаськем вашкала сям-йылолъёсты тодазы ваё, ӵошатско, кин тросгес но бадӟымгес чорыг кутоз, ческытгес пӧралоз, пыжез устогес чеберъялоз. Фестиваль азьын мерлыко вотэсъёсын чорыгъёслэн удмурт нимъёссыя викторина ортче. Онлайн ужало Мукетъёсызлы лулчеберет удысын тыршисьёслы сямен ик, зармедлоослы но ӝот-ӝот ужаны пандемия люкетэ. Трос калыкез люкаса ужрадъёс ортчытыны алэмен сэрен, соос интернет пыр тросгес ужаны тыршо. Пӧртэм визьсынан шудонъёс, викторинаос ортчыто. Кылсярысь, «Ма та та?» викторинае пыриськисьёс вашкала арбериослэсь удмурт нимзэс вераны кулэ вал. 9-тӥ Май азьын «Зарни Медлолэн» группаяз Быдӟым Атыкай ож сярысь кинофильмъёсын герӟаськем викторина радъязы. Озьы ик пӧртэм рубрикаос нуо: удмурт кылбуръёс, вашкала удмуртъёслэн мифологизы, калык сям-йылолъёс, удмурт сиён-юонъёс, шудонъёс но мукет. Лулчеберетъя ужасьёс онлайн амалэн творческой конкурсъёс радъяло. Кылсярысь, «Мылкыдо Выль ар» вожвылъяськоназы мукет ёросъёсысь улӥсьёс но пыриськизы: Выль арлы сӥзем кырӟанъёсын, эктонъёсын, маскара сценкаосын видеосуредъёс келязы. Ваньмыз соос Центрлэн мерлыко вотэсъёсысь группаяз интыямын вал. Учкисьёслэн куара сётэмзыя вормисьёсты бырйизы. «Зарни Медлоысь» коллективъёс асьсэос но онлайн вожвылъяськонъёсы пыриськизы. Ужъёссэс Башкирие, Липецке, элькунысьтымы Алнаш, Якшур-Бӧдья ёросъёсы келязы. Онлайн ужаны дышетсконо на. Ми видеосуред телефонэ снимать кариськомы. Соин ик солэн ӟечлыкез туж ик умой уг луы. Аппаратурамес но выльдыны кулэ ини. Та ужпумъёсмес сэрттыны-пертчыны тыршомы. Материальной базамес юнматон понна пӧртэм конкурсъёсы заявкаос сётӥмы. Оло, марке но пӧрмоз Юрий Кожевников, Удмурт лулчеберетъя «Зарни Медло» центрлэн кивалтӥсезРуфима Ложкина, туспуктэмъёсыз авторлэн Ивортон Дэбес ёросысь  потӥз. Ивортодэтъя «Удмуртия» агентстволэн но Удмуртиысь печатья но калыке ивортодэт вӧлмытонъя агентстволэн валче ӵектоссы.  Тегъёс: Лулчеберет Дэбес Удмуртия йӧскалыклулчеберет удмуртъёс  